แนะประชาชนดูแลรักษาสุขภาพจากมวลอากาศเย็นระลอกใหม่ อุณหภูมิจะลดต่ำกว่า 10 องศาเซลเซียส
นายณัฐพล ณัฎฐสมบูรณ์ อธิบดีกรมอุตุนิยมวิทยา เปิดเผยว่า บริเวณความกดอากาศสูง หรือมวลอากาศเย็นกำลังค่อนข้างแรงยังคงปกคลุมประเทศไทยตอนบน ในขณะที่บริเวณความกดอากาศสูง หรือมวลอากาศเย็นอีกระลอกจากประเทศจีนได้แผ่ลงมาปกคลุมประเทศลาวตอนบนและภาคตะวันออกเฉียงเหนือตอนบนแล้ว คาดว่าจะแผ่เสริมลงมาปกคลุมประเทศไทยตอนบนในวันนี้ ส่งผลให้ภาคตะวันออกเฉียงเหนือและภาคเหนือมีอากาศเย็นถึงหนาวในตอนเช้ากับมีลมแรง โดยภาคตะวันออกเฉียงเหนืออุณหภูมิลดลง 2-3 องศาเซลเซียส ส่วนภาคเหนือตอนบนลดลงประมาณ 1-2 องศาเซลเซียส ยอดดอยและยอดภูอุณหภูมิจะลดต่ำลงกว่า 10 องศาเซลเซียส ขณะที่ภาคกลาง รวมถึงกรุงเทพมหานครและปริมณฑล อุณหภูมิลดลงเช่นกัน เฉลี่ย 22-24 องศาเซลเซียส ขอให้ประชาชนดูแลรักษาสุขภาพที่มีอากาศเย็นลงไปจนถึงวันที่ 10 ธันวาคมนี้สำหรับบริเวณภาคใต้ฝั่งอ่าวไทยยังคงมีฝนตกหนักบางแห่ง อาทิ จังหวัดชุมพร สุราษฎรธานี นครศรีธรรมราช พัทลุง รวมถึงพื้นที่ 3 จังหวัดชายแดนภาคใต้ คลื่นลมสูง 2 - 3 เมตร โดยปริมาณฝนจะเริ่มมีฝนลดลงตั้งแต่วันที่ 2 ธันวาคม 2564 เนื่องจากร่องมรสุมจะเคลื่อนลงไปพาดผ่านประเทศมาเลเซีย